Avainsanat

Tiivistelmä



Avainsanat

1. Henkilöiden vapaa liikkuvuus – Sijoittautumisvapaus – Asianajajat – Ammatin pysyvä harjoittaminen muussa kuin siinä jäsenvaltiossa, jossa ammatillinen pätevyys on hankittu – Direktiivi 98/5

(Euroopan parlamentin ja neuvoston direktiivin 98/5 3 ja 4 artikla ja 5 artiklan 3 kohta)

2. Henkilöiden vapaa liikkuvuus – Sijoittautumisvapaus – Asianajajat – Ammatin pysyvä harjoittaminen muussa kuin siinä jäsenvaltiossa, jossa ammatillinen pätevyys on hankittu – Direktiivi 98/5

(Euroopan parlamentin ja neuvoston direktiivin 98/5 2 artikla ja 5 artiklan 2 ja 3 kohta)

3. Henkilöiden vapaa liikkuvuus – Sijoittautumisvapaus – Asianajajat – Ammatin pysyvä harjoittaminen muussa kuin siinä jäsenvaltiossa, jossa ammatillinen pätevyys on hankittu – Direktiivi 98/5

(Euroopan parlamentin ja neuvoston direktiivin 98/5 7 artiklan 2 kohta ja 13 artikla)

Tiivistelmä

1. Asianajajan ammatin pysyvän harjoittamisen helpottamisesta muussa kuin siinä jäsenvaltiossa, jossa ammatillinen pätevyys on hankittu, annetun direktiivin 98/5 3 artikla on esteenä sille, että jäsenvaltio asettaa kielitaidon ennakkovalvonnan sen edellytykseksi, että asianajajat, jotka ovat hankkineet ammatillisen pätevyytensä toisessa jäsenvaltiossa ja jotka haluavat harjoittaa ammattiaan alkuperäistä ammattinimikettä käyttäen, merkitään toimivaltaisen kansallisen viranomaisen luetteloon.

Yhteisön lainsäätäjä on nimittäin tässä artiklassa yhdenmukaistanut kokonaan direktiivillä 98/5 myönnetyn oikeuden käyttämiselle asetetut ennakkovaatimukset asettamalla sen, että vastaanottavan jäsenvaltion toimivaltaiselle viranomaiselle esitetään todistus siitä, että asianajaja on merkitty sen jäsenvaltion, josta hän on peräisin, toimivaltaisen viranomaisen pitämään luetteloon, ainoaksi edellytykseksi sille, että asianomainen henkilö merkitään luetteloon vastaanottavassa jäsenvaltiossa, mikä mahdollistaa hänelle asianajajan ammatin harjoittamisen vastaanottavassa jäsenvaltiossa alkuperäistä ammattinimikettään käyttäen.

Helpottaakseen tietyn liikkuvien asianajajien ryhmän sijoittautumista koskevan perusvapauden käyttämistä yhteisön lainsäätäjä ei valinnut järjestelmää, jossa asianomaisten henkilöiden tietoihin kohdistetaan ennakkovalvonta.

Sellaisesta järjestelmästä luopumiseen, jossa eurooppalaisen asianajajan tiedot, muun muassa kielitaito, tarkastetaan ennalta, liitettiin kuitenkin direktiivissä 98/5 sääntöjä, joilla pyritään takaamaan yhteisössä hyväksyttävän tasoiset yksityisten suojaaminen ja hyvä oikeudenkäyttö.

(ks. 35–37, 39, 41–43 ja 47 kohta sekä tuomiolauselma)

2. Asianajajan ammatin pysyvän harjoittamisen helpottamisesta muussa kuin siinä jäsenvaltiossa, jossa ammatillinen pätevyys on hankittu, annetun direktiivin 98/5 5 artikla on esteenä sille, että vastaanottava jäsenvaltio asettaa eurooppalaisille asianajajille kiellon toimia yhtiön puolesta tahona, jonka osoite annetaan oikeudelle ja asianomaisille asiakirjojen toimittamista varten.

Direktiivin 98/5 2 ja 5 artiklassa nimittäin vahvistetaan periaate, jonka mukaan eurooppalaisella asianajajalla on oikeus harjoittaa samaa ammatillista toimintaa kuin sellainen asianajaja harjoittaa, joka toimii vastaanottavan jäsenvaltion ammattinimikettä käyttäen, jollei kyseisen 5 artiklan 2 ja 3 kohdasta muuta johdu. Jäsenvaltioilla ei näin ollen ole toimivaltaa säätää kansallisessa lainsäädännössään muita tätä periaatetta koskevia poikkeuksia kuin ne, joista nimenomaisesti ja tyhjentävästi säädetään kyseisessä artiklassa.

Lisäksi sellaisten kansallisten säännösten käyttöön ottamista tai pysyttämistä, joilla loukataan kyseistä periaatetta, ei voida perustella haitallisten epäkohtien uhalla, koska direktiivissä 98/5 säädetään muun muassa niiden ammatillisten ja ammattieettisten sääntöjen päällekkäisyydestä, joita eurooppalaisen asianajajan on noudatettava, sekä ammatillista vastuuta koskevan vastuuvakuutuksen ottamista taikka ammatilliseen takuurahastoon liittymistä koskevasta velvoitteesta ja kurinpitosääntelystä, jossa lähtövaltion ja vastaanottavan valtion toimivaltaiset viranomaiset toimivat yhteistyössä.

(ks. 56, 57 ja 59–61 kohta)

3. Asianajajan ammatin pysyvän harjoittamisen helpottamisesta muussa kuin siinä jäsenvaltiossa, jossa ammatillinen pätevyys on hankittu, annettu direktiivi 98/5 on esteenä vastaanottavan jäsenvaltion sellaiselle lainsäädännölle, jossa asetetaan eurooppalaiselle asianajajalle velvollisuus toimittaa vuosittain todistus siitä, että hänet on merkitty sen jäsenvaltion toimivaltaisen viranomaisen luetteloon, josta hän on peräisin. Koska tämän direktiivin 7 artiklan 2 kohdassa ja 13 artiklassa säädetään toimenpiteistä, joiden avulla vastaanottavan jäsenvaltion viranomainen voi varmistua siitä, että eurooppalainen asianajaja noudattaa pysyvästi edellytystä, että hänet on merkitty sen jäsenvaltion toimivaltaisen viranomaisen luetteloon, josta hän on peräisin, tällainen vastaanottavan jäsenvaltion asettama muodollisuus on asetettuun tavoitteeseen nähden kohtuuton hallinnollinen toimenpide, jota ei siis voida perustella direktiivin 98/5 kannalta.

(ks. 67–71 kohta)